Eldre på sykehjem sliter med urinveisinfeksjon. For å løse problemet går flere pasienter på bærkur.
STAVANGER (Aftenposten): Hyppige urinveisinfeksjoner og økende antibiotikabruk utfordrer norske sykehjem. Nå vil man finne ut om en juice fra norske hagebusker kan hjelpe.  Sykehjemsbeboer Ragnhild Lyse (95) tar imot dagens første medisinglass med aroniajuice.  – Smaker det godt? spør helsefagarbeider Josi Esperito Asi, mens hun hjelper 95-åringen med å drikke den rødlige juicen. – Ja, svarer Ragnhild Lyse. Mange pasienter liker den, forteller pleierne ved Tasta sykehjem i Stavanger. Juicen er laget av aroniabær, også kalt svartsurbær. De vokser på bærbusker som er vanlige i norske hekker og hager. Mange lager syltetøy og saft av bærene, men aroniajuice kan også brukes som en forebyggende medisin, når det gjelder urinveisinfeksjon.  – Vi opplever at aronia faktisk hjelper for noen pasienter, og at de får færre urinveisinfeksjoner, sier avdelingssykepleier Solfrid Mangersnes. Alvorlige infeksjoner Urinveisinfeksjon er vanlig blant kvinner i alle aldre og en av de hyppigste infeksjonene på sykehjem. For noen kan det være nok at de går rundt med eller ligger med våte bleier. I tillegg er det flere legemidler, som gis ved sykehjem mot depresjon og andre psykiske tilstander, som kan hindre blæretømming.  Urinveisinfeksjon kan føre til nyrebekkenbetennelse, og i alvorlige tilfeller blodforgiftning og dødsfall.  – Den risikoen henger sammen med skrøpelighet, og ofte flere andre sykdommer hos eldre. Det kan være vanskelig å fastslå eksakt hva som fører til en alvorlig utvikling, sier overlege Per Espen Akselsen ved Haukeland sykehus. Han er spesialist i infeksjonssykdommer, indremedisin og geriatri. De fleste infeksjonene behandles med antibiotika.  Ser effekt Ved Tasta sykehjem har aroniajuice blitt brukt som forebyggende medisin ved flere avdelinger ved sykehjemmet i over fem år. Ett glass med 30 ml aroniajuice deles ut kl. 9 og ett kl. 20 samtidig med medisiner. Sykepleier Mangersnes har sett effekt hos pasienter som har vært igjennom mange antibiotikakurer. De som begynner med aroniajuice, kan få færre urinveisinfeksjoner etterpå.  – Hvis en pasient har gjentatte urinveisinfeksjoner, snakker vi om det på legevisitten. Det varierer om det er legen eller sykepleier som foreslår aronia. Men det er legen som avgjør om det skal prøves, sier hun. Akkurat nå har fire pasienter på sykehjemmet aroniajuice på medisinlisten sin.  – Vi har også brukt tranebærjuice for å forebygge urinveisinfeksjon. Men så har vi gått over til aronia, fordi vi synes å se en effekt. Hvis man har mange symptomer på urinveisinfeksjon og bakterier i urinprøven, så må man ha antibiotika. Men mange pasienter har tatt antibiotika mot urinveisinfeksjon gang på gang. For dem er aroniajuice en måte å forebygge på, sier Solfrid Mangersnes.  Urinveisinfeksjon overbehandles med antibiotika Sykehjem står for seks til syv prosent av total bruk av antibiotika i Norge. Behandling av urinveisinfeksjon er en vanlig grunn til bruk av antibiotika i sykehjem.  I august i år kom en ny studie som peker på årsakene til unødvendig antibiotikabruk i sykehjem. Studien viste blant annet at antibiotikabruk varierer mellom sykehjem.   – Mange sykehjem har ikke heltidsansatte leger. Flere sykehjem har ikke lege mer enn en eller noen ganger i uken. Det blir da lettere å foreskrive antibiotika ved sykebesøket, sier overlege Akselsen.  Han mener det foregår en overbehandling ved norske sykehjem med antibiotika.  – De fleste infeksjoner bør behandles. Men hvis man påviser bakterier i urinen og pasienten ikke har symptomer (asymptomatisk bakteriuri), skal det ikke gis antibiotika. Her foregår det en overbehandling, sier han.  Han mener sykehjem bør gå kritisk igjennom pasientenes legemiddelbruk. De bør vurdere om pasientene har nytte av legemidlene og om de har bivirkninger. Det bør skje både ved ankomst til sykehjemmet og senere, sier han. Akselsen mener også flere sykehjem trenger bedre rutiner for å unngå infeksjoner.  – Risikoen for infeksjon øker, hvis en ikke får tømt blæren ordentlig. Da ligger urin igjen i blæren. En enkel metode kan være å sette beboere med demenssykdom på toalettet en stund. Slike rutiner er selvfølgelig ressurskrevende, men det fungerer for å forebygge urinveisinfeksjon. Mange sykehjem mangler slike gode rutiner, sier Akselsen.  En del antibiotika kan miste effekten Helsemyndighetene jobber for å redusere unødvendig bruk av antibiotika, også i sykehjem. Det er for å forebygge antibiotikaresistens.  Hvis en bakterie blir resistent, betyr det at en type antibiotika ikke virker på den bakterien hos pasienten lenger. Det er satt i gang flere prosjekter for å redusere bruken. Nå videreføres de i alle fylker.  Tester aroniabær I Kristiansand deltar flere hjemmeboende eldre i en forstudie om effekten av aroniabær. Forskningsforetaget Plantchem og Institutt for helse- og sykepleievitenskap ved Universitetet i Agder samarbeider. – Jeg håper forstudien skal føre til en større klinisk studie på sykehjem. Da vil vi kunne si med sikkerhet om aronia har effekt mot urinveisinfeksjon, sier daglig leder Rune Slimestad i Plantchem. Han har studert bruken av aroniabær i ti år. Det er blant annet tanninene (polyfenoler) i aronia som skal ha denne effekten. Overlege Akselsen kjenner til at tranebærjuice har vært brukt i forbindelse med urinveisinfeksjon på sykehjem, men ikke aroniajuice. – Jeg synes det er helt greit å prøve for eksempel aroniajuice for å forebygge urinveisinfeksjon, hvis man slutter med det om det ikke har effekt, sier han.
Tasta sykehjem i Stavanger bruker juice fra aroniabær for å forebygge urinveisinfeksjoner hos noen av pasientene. Flere pasienter har fått færre infeksjoner etter å ha begynt med juicen.  2 glass med 30 ml aroniajuice daglig skrives på pasientens medisinliste. Forskere ser nå på effekten av bærene.  Mange pasienter ved sykehjem har tatt antibiotika ved urinveisinfeksjon flere ganger. Forskere håper juicen kan begrense antibiotikabruken.